text: Bilist var fastklemt i en time under lastvogn
  06 december 2013 kl. 12.05
  I Sønderjylland er flere lastvogne kommet i uføre på grund af blæst og glat føre, siger politiet.
  Flere lastvogne har mistet balancen fredag i en kraftige blæst i Sønderjylland.
  I et tilfælde fredag morgen på Koldingvej mellem Toftlund og Gabøl gik det galt, da en lastvogn kom i slinger.
  Den ramte en modkørende personbil, som blev skubbet ned i grøften, og det endte med, at lastvognen lagde sig oven på bilen.
  - Føreren var klemt fast i cirka en time, oplyser talspersonen for Syd- og Sønderjyllands Politi, Helle Lundberg.
  Den 29-årige mand blev med helikopter bragt til nærmere undersøgelse på Odense Universitetshospital.
  Hvilke kvæstelser, bilisten døjer med, kan politiet ikke oplyse først på eftermiddagen fredag.
  Muligvis skyldes ulykken, at vejbanen samtidig var glat.
  Flere steder i Sønderjylland er lastvogne fredag kommet i uføre. Enten ved at stå på tværs af vejen eller ved at vælte.
  Uheldene kan skyldes, at vognene ikke har været læsset, og at vejene er glatte på grund af slud- og haglbyger, lyder det fra politiet.
  